મહેસાણામાં કોઈક ધાર્મિક સરઘસ નીકળ્યું હતું એને લીધે કાર અટકી અટકીને ચલાવવી પડી. ટ્રાફિકના જમેલામાંથી મુક્ત થયા પછી રોડ ઉપરના કોઈ શોપિંગ સેન્ટરમાં પાર્કિંગની જગ્યા દેખાઈ ત્યાં વિભાકરે કારને અંદર લઈ લીધી. ‘ટી બ્રેક...’ પાછળ અલકા અને ભાવિકા સામે જોઈને વિભાકરે કહ્યું અને કારમાંથી નીચે ઊતર્યો. ભાસ્કર પણ એની સાથે જ નીચે ઊતર્યો. બહારની ચા કોઈનેય ભાવતી ના હોવાથી થરમોસ ભરીને ચા સાથે જ લીધેલી હતી. શાલિનીએ થરમોસમાંથી કપ ભર્યા. ‘મહારાજે નાસ્તો પણ મૂક્યો છે. આપું?’ શાલિનીના પ્રશ્નના જવાબમાં વિભાકરે ગરદન ધુણાવીને ના પાડી.